Imtella' Novembru 21, 2021 Rapport: Fiorella Pace Fl-Olanda, l-Awstrija u l-Italja jkomplu d-dimostrazzjonijiet kontra l-miżuri tal-Covid-19 bil-Pulizija fl-Olanda kellhom jitfgħu l-gass tad-dmugħ. Il-Ministru tas-Saħħa Ingliż ħeġġeġ biex ikompli l-programm tat-tilqim speċjalment fid-dawl tal-fatt li fi ftit ġimgħat oħra jibdew il-festi tal-Milied. Intant, il-Parlament Ewropew ħabbar li minn għada l-votazzjonijiet jistgħu jsiru b'mod virtwali. Fl-Olanda, ħames uffiċjali tal-Pulizija ndarbu u 28 persuna ġew arrestati fi tliet provinċji hekk kif żdiedet il-vjolenza fil-protesti kontra l-miżuri tal-Covid-19. Dawn il-protesti daħlu fit-tieni jum bl-awtoritajiet kellhom jużaw il-gass tad-dmugħ, il-klieb u l-kavallerija biex iwaqqfu żgħażagħ li taw in-nar lil diversi oġġetti u garaw materjal pirotekniku u ġebel lejn il-Pulizija. Minkejja li l-organizzaturi ħassru protesti oħra f'Rotterdam, eluf ta' nies xorta attendew. L-awtoritajiet Olandiżi kellhom jużaw l-ilma biex iferrxu d-dimostranti vjolenti anki f'The Hague. Eluf ta' dimostranti fl-Awstrija, fil-Kroazja u fl-Italja ukoll niżlu jipprotestaw fit-toroq kontra r-restrizzjonijiet maħsuba biex irażżnu l-firxa tal-Covid-19. Dan kollu qed iseħħ fl-isfond ta' tħassib mill-Għaqda Dinjija tas-Saħħa dwar iż-żieda fl-infezzjonijiet fl-Ewropa. Id-Direttur Reġjonali, Hans Kluge, qal li jekk ma jiħraxux il-miżuri, sar-rebbiegħa l-Ewropa se tirreġistra man-nofs miljun mewt oħra bil-Covid-19. Fir-Renju Unit: miexi ġmielu l-programm tat-tilqima tal-booster Il-Ministru tas-Saħħa Ingliż Sajid Javid qal li madwar ir-Renju Unit kuljum qed jingħataw kważi 400,000 booster tal-Covid 19, b'din ir-rata tajba żżomm milli jiddaħħlu iktar miżuri. Bħalissa, fir-Renju Unit il-booster qed tingħata lil dawk ta' 'l fuq minn 50 sena, lill-vulnerabbli u lill-frontliners. Madankollu, l-Awtoritajiet tas-Saħħa qed jgħidu li din issa mistennija tiġi estiża għal dawk bejn l-40 u d-49 sena. L-Aġenzija tas-Saħħa u s-Sigurtà fir-Renju Unit qalet li minn studju li għamlet jirriżulta li l-booster ta iżjed minn 90% protezzjoni kontra s-sintomi tal-Covid-19 għall-persuni fl-etajiet minn 50 sena u iktar. Fil-Parlament Ewropew: jiddaħħlu mill-ġdid miżuri kontra l-imxija tal-Covid Is-sitwazzjoni tal-Covid-19 fl-Ewropa wasslet biex il-Parlament Ewropew iddeċieda li jerġa' jdaħħal il-miżuri li permezz tagħhom l-Ewroparlamentari jipparteċipaw f'seduti u laqgħat u jivvutaw b'mod virtwali. Dan se jidħol fis-seħħ mit-Tnejn. Stqarrija tal-Parlament Ewropew qalet li sabiex il-Parlament jibqa' jaħdem u fl-istess waqt titħares is-saħħa ta' kulħadd, jistgħu jattendu fil-binja il-membri parlamentari li jkollhom diskors f'ħin allokat. Dan l-arranġament se jibqa' fis-seħħ sal-24 ta' Diċembru.